
	1․Նախագծի նախաբանը հիմք է ընդունում ԵԱՏՄ Մաքսային օրենսգրքի 126-րդ հոդվածի 9-րդ կետը, որն անդամ պետություններին թույլ է տալիս սահմանել ապրանքները պայմանական բաց թողնված համարելու՝ 1-ին կետով չընդգրկված «այլ դեպքեր և կարգ»։
ԵԱՏՄ Մաքսային օրենսգիրք, հոդված 126-ի 9-րդ կետ: «Законодательством государств-членов о таможенном регулировании могут быть установлены иные случаи и порядок отнесения товаров к условно выпущенным»
թարգմանաբար՝ «Անդամ պետությունների օրենսդրությամբ կարող են սահմանվել ապրանքները պայմանական բաց թողնված համարելու այլ դեպքեր և կարգ»
	Նախագծով կարգավորվող հարաբերությունը, սակայն, հենց 1-ին կետով ընդգրկված դեպք է. 126-րդ հոդվածի 1-ին կետի 2-րդ ենթակետը վերաբերում է այն ապրանքներին, որոնց մասով «արգելքների և սահմանափակումների պահպանումը կարող է հաստատվել ապրանքների բացթողումից հետո», իսկ տեխնիկական կարգավորման միջոցները հենց «արգելքներ և սահմանափակումներ» են՝ Օրենսգրքի 2-րդ հոդվածի 1-ին կետի 10-րդ ենթակետի իմաստով։ Այդ դեպքի կարգը 126-րդ հոդվածի 8-րդ կետով վերապահված է ազգային օրենսդրությանը և արդեն սահմանված է «Մաքսային կարգավորման մասին» օրենքի 7-րդ հոդվածի 2-րդ մասով ու ՀՀ կառավարության 23.11.2023 թ. N 2017-Ն որոշմամբ։
Վերոգրյալի հաշվառմամբ առաջարկում ենք նախաբանում 126-րդ հոդվածի 9-րդ կետին և «Մաքսային կարգավորման մասին» օրենքի 94-րդ հոդվածի 5-րդ մասին հղումները փոխարինել նույն օրենքի 7-րդ հոդվածի 2-րդ մասին հղումով և կարգավորումը ձևակերպել որպես N 2017-Ն որոշման լրացում՝ հաշվի առնելով, որ ТР ТС 013/2011-ը վառելիքի համար նախատեսում է ոչ թե սերտիֆիկացում, այլ համապատասխանության հայտարարագրում։
2․ Պիտանի լիազորող նորմի պարագայում անգամ ազգային շեղման տեղ չկա։ Օրենսգրքի 7-րդ հոդվածի 2-րդ կետով տեխնիկական կարգավորման միջոցների պահպանումը հաստատվում է «Հանձնաժողովի կամ անդամ պետությունների օրենսդրության» սահմանած դեպքերում ու կարգով, և այդ այլընտրանքային լիազորությունն Եվրասիական տնտեսական հանձնաժողովի Խորհուրդն իրացրել է 12.11.2021 թ. N 130 որոշմամբ։ Դրա Կարգի 8-րդ կետով փաստաթղթերը պետք է լինեն հայտարարատուի մոտ «на момент подачи декларации на товары»՝ հայտարարագիրը ներկայացնելու պահին, 9-րդ կետով՝ վավերական հայտարարագրի գրանցման ամսաթվի դրությամբ, իսկ բացառությունների սպառիչ ցանկը նավթամթերք չի ներառում։ Փաստաթուղթը, սակայն, ձեռք է բերվում ներմուծումից օրեր անց, ուստի նախագծի մոդելն անհամատեղելի է դրանց հետ։
	Կարգից շեղվելու իրավունք կառավարություններին տրվել է ԵՏՀ Խորհրդի 17.10.2022 թ. N 158 որոշման 1-ին կետով՝ հենց նույն առարկայով, սակայն ժամկետային էր, և 17.09.2026 դրությամբ դրա երկարաձգում ԵԱՏՄ մակարդակով առկա չէ։
ԵՏՀ Խորհրդի 17.10.2022 թ. N 158 որոշում, 1-ին կետ: «правительствами государств-членов могут быть установлены особенности применения Порядка ... № 130 ... действуют до 1 сентября 2023 г. включительно»
թարգմանաբար՝ «անդամ պետությունների կառավարությունների կողմից կարող են սահմանվել N 130 որոշմամբ հաստատված Կարգի կիրառման առանձնահատկություններ գործում են մինչև 2023 թվականի սեպտեմբերի 1-ը ներառյալ»
Վերոգրյալի հաշվառմամբ առաջարկում ենք ազգային լրացուցիչ դեպք սահմանելուց հրաժարվել և հարցը կարգավորել N 130 որոշման Կարգին ուղղակի հղումով՝ զուգահեռաբար ԵՏՀ-ում նախաձեռնելով Կարգի լրացում հեղուկ նավթամթերքի համար։
3․ Հավելվածի 10-րդ կետը թույլատրելի է համարում պայմանական բաց թողնված վառելիքի պահեստավորումը «նույնանման ապրանքների այլ խմբաքանակների հետ մեկ ընդհանուր տարայում»՝ միակ հետևանք համարելով ողջ խմբաքանակի վերաարտահանումը։ Նման խառնումը բացառում է վառելիքի նույնականացումը և հակասում է Հավելվածի 5-րդ կետին՝ «Հայտարարատուն պարտավոր է ապահովել Ապրանքների նույնականացման հնարավորությունը պահպանության վայրում», մինչդեռ Ապրանքները գտնվում են մաքսային հսկողության ներքո և արգելված են փոխանցելու ու օգտագործելու համար (Օրենսգրքի 126-րդ հոդվածի 3-րդ և 6-րդ կետեր)։
	Առանձին խնդիր է գույքային երաշխիքի բացակայությունը. նախագծում ապահովման մասին որևէ դրույթ չկա։ Օրենսգրքի 121-րդ հոդվածի 1-ին կետով վաղաժամ բացթողումն իրականացվում է հենց ապահովման ներկայացման պայմանով, ընդ որում նույն հոդվածի 5-րդ կետով այդ մեխանիզմն առհասարակ կիրառելի չէ, երբ արգելքների պահպանումը հաստատված չէ. առանց որևէ ապահովման բացթողումն առավել ևս անթույլատրելի է։
ԵԱՏՄ Մաքսային օրենսգիրք, հոդված 121-ի 5-րդ կետ: «Положения пункта 1 настоящей статьи не применяются в случае обнаружения признаков запретов и ограничений и неподтверждения декларантом их соблюдения»
թարգմանաբար՝ «Սույն հոդվածի 1-ին կետի դրույթները չեն կիրառվում արգելքների և սահմանափակումների հատկանիշներ հայտնաբերելու և դրանց պահպանումը չհաստատելու դեպքում»
Վերոգրյալի հաշվառմամբ առաջարկում ենք Հավելվածի 10-րդ կետի վերջին նախադասությունը փոխարինել դրույթով՝ «Պայմանական բաց թողնված Ապրանքներն արգելվում է պահեստավորել նույնանման ապրանքների այլ խմբաքանակների հետ մեկ ընդհանուր տարայում, փոխանցել կամ օգտագործել՝ մինչև Միության ապրանքի կարգավիճակ ձեռք բերելը», իսկ Հավելվածը լրացնել կետով՝ «Պայմանական բացթողումն իրականացվում է մաքսատուրքերի և հարկերի վճարման պարտավորության ապահովման ներկայացման պայմանով»։
4․ Նախագծի 2-րդ կետով կարգավորումը տարածվում է միայն «քսան հազար (20 000) տոննայից ավել Ապրանքներ» հայտարարագրած ներմուծողների վրա։ Տարբերակման միակ չափանիշը ծավալն է, որը կապ չունի պահանջները չպահպանելու ռիսկի հետ և սահմանափակում է փոքր ու միջին ձեռնարկությունների մասնակցությունը։
ԱՀԿ Առևտրի հեշտացման համաձայնագիր, հոդված 7.7.2: «The specified criteria ... shall be related to compliance, or the risk of non-compliance ... shall not ... restrict the participation of small and medium-sized enterprises»
թարգմանաբար՝ «Չափանիշները պետք է կապված լինեն պահանջների պահպանման կամ չպահպանման ռիսկի հետ ... չպետք է սահմանափակեն փոքր և միջին ձեռնարկությունների մասնակցությունը»
	Թերի են ընթացակարգային երաշխիքները. Հավելվածի 4-րդ կետով փաստաթղթեր պահանջվում են «բացթողման նպատակահարմարության որոշման նպատակով»՝ առանց չափորոշիչների, իսկ 6-րդ կետով որոշումը ձևակերպվում է հայտարարագրում «նշումներ» կատարելով՝ առանց մերժման հիմքերի, գրավոր ձևի և բողոքարկման կարգի, ինչը չի համապատասխանում Սահմանադրության 6-րդ հոդվածի 2-րդ մասին և ԳԱԹԹ 1994-ի X:3(b) հոդվածին։ Ժամկետը ևս միաձև չէ. որոշման 4-րդ կետով՝ «ոչ ուշ, քան տասներորդ օրը», Հավելվածում՝ «Մինչև տասներորդ օրը»։
Վերոգրյալի հաշվառմամբ առաջարկում ենք 2-րդ կետը շարադրել հետևյալ խմբագրությամբ՝ «2. Սույն որոշումը տարածվում է այն իրավաբանական անձանց և անհատ ձեռնարկատերերի նկատմամբ, որոնք համապատասխանում են մաքսային մարմնի սահմանած՝ մաքսային և հարկային օրենսդրության պահանջների պահպանման ռիսկահեն չափորոշիչներին։», Հավելվածի 4-րդ կետը լրացնել նպատակահարմարության չափորոշիչներով, 6-րդ կետը շարադրել նոր խմբագրությամբ՝ սահմանելով մերժման հիմքերի սպառիչ ցանկը, մերժման որոշման գրավոր ձևն ու հիմնավորումը և բողոքարկման կարգը, իսկ ժամկետը բոլոր կետերում շարադրել միասնական ձևակերպմամբ։

2․ Չի ընդունվել։ Եվրասիական տնտեսական միության մաքսային օրենսգրքով ապրանքների պայմանական բացթողման ինստիտուտը ներդրված է ապրանքների բացթողման համար սահմանված ընդհանուր պայմաններից որոշակիորեն շեղվելու նպատակով։ Այս նկատառումներով ապրանքներն ունեն շուկայահանման արգելքներ՝ մինչև հայտարարատուի կողմից ապրանքների բացթողման համար սահմանված ընդհանուր պայմանների ապահովումը։ Հարցը ԵՏՀ խորհրդի 12.11.2021թ․ N 130 որոշման շրջանակներում չի կարող կարգավորվել, քանի որ տվյալ որոշումը ապրանքների պայմանական բացթողնման հարաբերություններ չի կարգավորում։ Ինչ վերաբերում է ԵՏՀ խորհրդի 17․10․2022թ․ N 158 որոշմանը, ապա այն նախատեսվել էր որոշակի ժամանակահատվածով և վերաբերելի էր կոնկրետ դեպքերում տնտեսության կայունության ապահովմանը։ 












3․ Ընդունվել է ի գիտություն։ Նախագծով նախատեսվել է, որ պայմանական բացթողնման ժամանակահատվածում ապրանքների՝ նույնանման ապրանքների այլ խմբաքանակների հետ մեկ ընդհանուր տարայում պահեստավորված լինելու պարագայում և համապատասխան փաստաթղթերի՝ մաքսային մարմիններին չներկայացման դեպքում Վերաարտահանում մաքսային ընթացակարգով ձևակերպման ենթակա է տվյալ ընդհանուր տարայում պահպանվող ապրանքի ողջ խմբաքանակը։ Տվյալ նորմը ենթադրում է, որ տնտեսվարողը ինքն է կառավարում իր կողմից ներմուծված ապրանքների շրջանառության հետ կապված ռիսկերը։
Միաժամանակ, ԵՏՄ մաքսային օրենսգրքի 121-րդ հոդվածով նախատեսված՝ մաքսային վճարների գծով պարտավորությունների կատարման ապահովման նորմերը խնդրո առարկա դեպքում կիրառելի չեն, քանի որ նախատեսվում է ապրանքների պայմանական բացթողնման հանգամանքը փոխկապակցվածության մեջ դնել համապատասխանության գնահատման փաստաթղթերի առկայության հետ, իսկ մաքսային վճարները տվյալ դեպքում ենթակա են վճարման ԵՏՄ մաքսային օրենսգրքով սահմանված ժամկետներում։








4․ Չի ընդունվել։ Առաջարկվող չափանիշի ընտրությունը պայմանավորված է վառելիք ներմուծող ընկերությունների կողմից բարձրացված խնդրի կարգավորմամբ։ Կարգավորումներն ուղղված են նաև ապրանքների պահեստավորման խնդիրների լուծմանը՝ մասնավորապես երկաթուղային վագոնները արագ բեռնաթափելու անհրաժեշտությամբ պայմանավորված, և առաջարկվում է նախքան համապատասխան փաստաթղթի ստացումը ապրանքները պահեստավորել (բեռնաթափել) տնտեսվարողի տարածքում՝ շուկայահանման արգելքի սահմանմամբ։ Չափանիշները նախատեսվել են նշված ընկերությունների կողմից ներմուծման վիճակագրական ցուցանիշների հիման վրա։ 
Ինչ վերաբերում է ապրանքների բացթողման ժամկետներին, մաքսային մարմնի կողմից մաքսային հայտարարագրում նշումների կատարմանը, որոշումների կայացմանը, ինչպես նաև բողոքարկման ժամկետներին, ապա նշված հարցերը նախագծի կարգավորման առարկա չեն (նախագծով կարգավորվում են ապրանքների պայմանական բացթողնման առանձնահատկությունները), իսկ տվյալ հարցերը կանոնակարգված են ԵՏՄ մաքսային օրենսգրքով, ԵՏՀ համապատասխան ակտերով, «Մաքսային կարգավորման մասին» օրենքով, «Մաքսային ծառայության մասին» օրենքով։





